text: Udlejer kan ikke slippe af med hashbule
  23 februar 2013 kl. 18.00
  Siden september har en boligudlejer forsøgt at slippe af med en lejer på Fussingsvej i Horsens. Problemet er, at der ifølge politiet bliver 
  drevet hashklub derfra.
  Men selvom politiet allerede siden sidste forår har forsøgt at få standset det, de mener er en ulovlig hashklub på adressen, har 
  udlejeren indtil videre intet kunnet gøre for at få lejeren ud.
  Den frustrerede udlejer kan blot se magtesløs til, når nye beboere flytter ind - trods politiets besøgsforbud som trådte i kraft i juni sidste år.
  Sidste år i september opsagde udlejer Bent Jørgensen sin lejer fordi huslejen ikke var betalt til tiden.
  Den 8. marts skal lejeren i retten, hvor han er tiltalt for at sælge hash. Får han en dom forventer Bent Jørgensen og hans advokat, 
  at de kan smide lejeren ud.
  